徐祯卿
答顾郎中华玉
昔居长安西，今居长安北。
蓬门卧病秋潦繁，十日不出生荆棘。
牵泥匍匐入学宫，马瘦翻愁足无力。
慵疏颇被诸生讥，虚名何用时人识。
京师卖文贱于土，饥肠不救齑盐食。
去年作吏在法曹，月俸送官空署职。
床头一瓮不满储，囊里无钱作沽直。
归来困顿不得醉，儿女荒凉妇叹息。
今年调官去懊恼，苦笑先生禄太啬。
釜中粟少作糜薄，白碗盛来映肤色。
丈夫但免沟壑辱，日饮藜羹胜羊肉。
平生富贵亦何有，羸躯幸自弛耕牧。
但愿时丰民物安，官府清廉盗贼伏。
人人鼓腹厌粱菽，先生虽病甘苜蓿。
一朝雷雨濯亨衢，坐见诸公执中轴。
先生翛然卷怀退，茅斋归向南山卜。